## El Consell aprova el decret d’ajudes a entitats de gestió de residus per a la construcció i millora d’instal·lacions

*** El Ple ha aprovat la subvenció, per un import total de 25.809.300 euros, destinada a sis entitats per al desenrotllament de projectes estratègics per a la correcta gestió dels residus**

El Consell ha aprovat el decret que establix les bases reguladores i la concessió directa de subvencions a entitats de gestió de residus per a la construcció de noves instal·lacions de reutilització i reciclatge de residus.

Estes ajudes tenen un import de 25.809.300 euros i es financen dins del Pla de recuperació, transformació i resiliència, amb fons NextGenerationEU de la Unió Europea.

Les ajudes van destinades a sis projectes estratègics per a la construcció de noves instal·lacions de reutilització i reciclatge de residus arreplegats separadament, així com la construcció i millora d’instal·lacions de triatge i classificació, que executen entitats locals o consorcis per a la gestió de residus, en els quals s’integren municipis, diputacions provincials i la mateixa Generalitat.

Els projectes han sigut seleccionats conforme als criteris marcats per la Conferència Sectorial de Medi Ambient, per a la distribució dels fons europeus, amb la finalitat de millorar la gestió de residus i l’economia circular, a més de complir els objectius de reciclatge i reutilització marcats per la normativa europea, estatal i autonòmica i han d’estar finalitzats abans del 31 de maig de 2026.

A través d’este decret, són subvencionades sis entitats: l’Ajuntament d’Alacant, que rebrà 4.533.862 euros per a la planta de tractament de residus voluminosos, matalassos i transferència de residus d’aparells electrònics en el centre de tractament de residus d’Alacant (CETRA); el Consorci V4, que rebrà 5.185.000 euros per al centre de tractament de residus voluminosos de Guadassuar, i el Consorci V3, que rebrà 5.634.401 euros per al centre de tractament de residus voluminosos i podes d’origen domèstiques de Riba-roja.

D’altra banda, el Consorci A2, disposarà de 4.459.924 euros per al centre de tractament de residus voluminosos d’Agost; el Consorci A1 serà subvencionat amb 3.867.500 euros per a la planta del Campello, i el Consorci C1 rebrà 2.128.612 euros per al centre de tractament de Cervera.

En definitiva, les presents bases contribuïxen a l’objectiu de garantir la correcta gestió dels residus mitjançant la construcció de noves instal·lacions, així com l’ampliació i la millora de les existents, de preparació per a la reutilització i el reciclatge de residus voluminosos arreplegats separadament.

Fecha: 20/05/2025